Turizm faoliyatini litsenziyalash tartibi toʻgʻrisidagi Nizomni tasdiqlash haqida
(resolution, 2020-07-10)

Oʻzbekiston Respublikasi Prezidentining “Oʻzbekiston Respublikasining turizm sohasini jadal rivojlantirishni taʼminlash chora-tadbirlari toʻgʻrisida” 2016-yil 2-dekabrdagi PF–4861-son Farmonini va Oʻzbekiston Respublikasi Prezidentining “Oʻzbekiston Respublikasi Turizmni rivojlantirish davlat qoʻmitasi faoliyatini tashkil etish toʻgʻrisida” 2016-yil 2-dekabrdagi PQ–2666-son qarorini bajarish yuzasidan Vazirlar Mahkamasi qaror qiladi: 1. Turizm faoliyatini litsenziyalash tartibi toʻgʻrisidagi nizom 1-ilovaga muvofiq tasdiqlansin. 2. Oʻzbekiston Respublikasi Turizmni rivojlantirish davlat qoʻmitasi uch oy muddatda ushbu qaror kuchga kirgunga qadar berilgan litsenziyalarni xatlovdan oʻtkazsin, litsenziya bitimlarining mazkur qaror bilan tasdiqlangan Turizm faoliyatini litsenziyalash tartibi toʻgʻrisidagi Nizom talablariga muvofiqlashtirilishini taʼminlasin. 3. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin. 1. Ushbu Nizom Oʻzbekiston Respublikasining “Faoliyatning ayrim turlarini litsenziyalash toʻgʻrisida”, “Turizm toʻgʻrisida”gi qonunlariga, Oʻzbekiston Respublikasi Prezidentining “Oʻzbekiston Respublikasining turizm sohasini jadal rivojlantirishni taʼminlash chora-tadbirlari toʻgʻrisida” 2016-yil 2-dekabrdagi PF–4861-son Farmoniga va Oʻzbekiston Respublikasi Prezidentining “Oʻzbekiston Respublikasi Turizmni rivojlantirish davlat qoʻmitasi faoliyatini tashkil etish toʻgʻrisida” 2016-yil 2-dekabrdagi PQ–2666-son qaroriga muvofiq turizm faoliyatini litsenziyalash tartibini belgilaydi. 2. Turizm faoliyatini litsenziyalash Oʻzbekiston Respublikasi Turizmni rivojlantirish davlat qoʻmitasining Qoraqalpogʻiston Respublikasi, Andijon, Jizzax, Qashqadaryo, Navoiy, Namangan, Sirdaryo, Surxondaryo va Fargʻona viloyatlari hududiy boshqarmalari, Buxoro, Samarqand, Toshkent, Xorazm viloyatlari va Toshkent shahri turizmni rivojlantirish departamentlari (keyingi oʻrinlarda litsenziyalovchi organ deb ataladi) tomonidan amalga oshiriladi. Turizm faoliyatini litsenziyalash ushbu Nizomga ilova qilingan sxemaga muvofiq amalga oshiriladi. 3. Oʻzbekiston Respublikasida belgilangan tartibda roʻyxatdan oʻtgan, litsenziyalovchi organga turizm faoliyatini amalga oshirishga litsenziya berish toʻgʻrisidagi ariza bilan murojaat qilgan yuridik shaxs (turizm operatorlari, turizm agentliklari, ekskursiya tashkilotlari, turizm firmalari) (keyingi oʻrinlarda litsenziya talabgori deb ataladi) litsenziya talabgori boʻlishi mumkin. 4. Turizm faoliyatini amalga oshirish huquqini beruvchi litsenziyalar turizm xizmatlari koʻrsatish shartnomasi shartlariga muvofiq turlarni tashkil etish boʻyicha xizmatlar, jumladan band (bron) qilish, joylashtirish, tashish, ovqatlanishni tashkillashtirish, shuningdek rekreatsiya, ekskursiya va boshqa xizmatlar koʻrsatuvchi litsenziya talabgorlariga beriladi. Bunda ekskursiya xizmatlari koʻrsatuvchi yakka tartibdagi tadbirkorlar uchun turizm faoliyatini amalga oshirish huquqini beruvchi litsenziya olish talab etilmaydi. 5. Litsenziyalovchi organ litsenziyani quyidagi uch yoʻnalish boʻyicha beradi: ichki turizm — Oʻzbekiston Respublikasida doimiy yashovchi jismoniy shaxslarga Oʻzbekiston Respublikasi hududida turizm faoliyatini amalga oshirish huquqi uchun; chiqish turizmi — Oʻzbekiston Respublikasida doimiy yashovchi jismoniy shaxslarga Oʻzbekiston Respublikasidan tashqarida turizm faoliyatini amalga oshirish huquqi uchun; kirish turizmi — Oʻzbekiston Respublikasidan tashqarida doimiy yashovchi jismoniy shaxslarga Oʻzbekiston Respublikasi hududida turizm faoliyatini amalga oshirish huquqi uchun. 6. Turizm faoliyatini amalga oshirish huquqiga namunaviy (oddiy) litsenziyalar beriladi. 7. Turizm faoliyatini amalga oshirish huquqini beruvchi litsenziya amal qilish muddati cheklanmasdan beriladi. 8. Quyidagilar turizm faoliyatini amalga oshirishda litsenziya talablari va shartlari hisoblanadi: a) turizm toʻgʻrisidagi qonun hujjatlariga, turizm sohasidagi xalqaro standartlarga va Oʻzbekiston Respublikasi standartlariga majburiy rioya qilish; b) yuridik shaxs shtatida “turizm” yoʻnalishidagi oliy taʼlim yoxud oʻrta maxsus, kasb-hunar taʼlimi diplomiga yoki litsenziyalovchi organ tomonidan belgilangan tartibda 3 yil muddatga beriladigan amaldagi malaka sertifikatiga ega boʻlgan kamida bir nafar mutaxassis boʻlishi; v) yuridik shaxs xodimlari (gidlar (ekskursiya yetakchilari) va yoʻriqchi-yoʻl boshlovchilar) 3 yilda kamida bir marta litsenziyalovchi organ belgilagan tartibda malaka sertifikati olishi; d) turizm faoliyatini amalga oshirish uchun yoʻnalishiga koʻra: “ichki turizm” — yuridik shaxsning tegishli tashkiliy-huquqiy shakli uchun qonunchilikda belgilangan miqdorga teng; “chiqish va kirish turizmi” — bazaviy hisoblash miqdorining kamida 400 baravari miqdorida shakllantirilgan ustav jamgʻarmasiga ega boʻlishi; e) turizm xizmatlarining muvofiqlik sertifikati bilan tasdiqlangan turistlar va ekskursiyachilarning hayoti, sogʻligʻi va mol-mulki uchun xavfsizlikni taʼminlash boʻyicha tizimning mavjudligi; j) mijoz bilan faqat Oʻzbekiston Respublikasi qonun hujjatlari talablariga muvofiq shartnoma, shu jumladan, elektron tarzda (onlayn) tuzilgandan keyin turizm xizmatlari koʻrsatish; z) chet davlatga chiqish, kelish va u yerda boʻlishning oʻziga xos xususiyatlari, turistik sayohat vaqtida oʻzini tutish xususiyatlari hamda har bir muayyan mamlakatda boʻlishning boshqa qoidalari toʻgʻrisidagi toʻliq maʼlumotlarni har bir turistga belgilangan tartibda yetkazish; i) mijozga litsenziatning ish rejimi, uning joylashgan joyi (pochta manzili), tegishli litsenziya, turizm xizmatlari sertifikatining mavjudligi, turizm faoliyatining aniq yoʻnalishlari uchun masʼul boʻlgan litsenziatning mutaxassislari familiyasi, ismi, otasining ismi toʻgʻrisida toʻliq va batafsil maʼlumot berish, jumladan, ushbu koʻrsatilgan maʼlumotlarni oʻzining xalqaro internet tarmogʻidagi rasmiy veb-saytiga joylashtirish. k) Har yili 500 nafardan ortiq turistga xizmat koʻrsatilganda litsenziatda elektron toʻlovlar, bron qilish, ekvayring kabi xizmatlar koʻrsatuvchi koʻp tilli veb-sayt mavjud boʻlishi. 9. Litsenziya olish uchun litsenziya talabgori litsenziyalovchi organga quyidagi hujjatlarni taqdim etadi: a) litsenziya talabgorining nomi va tashkiliy — huquqiy shakli, tadbirkorlik subyekti sifatida davlat roʻyxatidan oʻtkazilganligi toʻgʻrisidagi guvohnomadagi turizm xizmatlarini koʻrsatish uchun amaldagi muvofiqlik sertifikati va turizm faoliyatini amalga oshirish uchun binoga huquqni beruvchi hujjatlardagi maʼlumotlarning mavjudligi, litsenziya talabgorining joylashgan joyi (pochta manzili), aloqa telefonlari, faks raqamlari, elektron manzili va bank rekvizitlari, shuningdek, ushbu Nizomning 5-bandida nazarda tutilgan, talab etilayotgan turizm faoliyatining yoʻnalishi koʻrsatilgan litsenziya berish toʻgʻrisidagi ariza; b) ushbu Nizomning 8-bandi “b”, “d” va “e” kichik bandlariga muvofiq hujjatlar nusxalari; v) litsenziya talabgori arizasining litsenziyalovchi organ tomonidan koʻrib chiqilishi uchun litsenziya talabgori tomonidan yigʻim toʻlanganligini tasdiqlovchi toʻlov hujjatining nusxasi; g) familiyasi, ismi va otasining ismi, tugʻilgan yili, pasportiga oid maʼlumotlar, uy manzili, maʼlumoti, aloqa telefonlari raqamlari koʻrsatilgan rahbar toʻgʻrisidagi maʼlumotlar. 10. Litsenziyalovchi organ litsenziya berish uchun boshqa vakolatli organlarda mavjud boʻlgan zarur hujjatlar va axborotlarni belgilangan tartibda oʻzaro axborot hamkorligi yoʻli bilan, shu jumladan elektron tarzda mustaqil ravishda oladi. 11. Litsenziya talabgoridan ushbu Nizomda nazarda tutilmagan hujjatlarning taqdim etilishini talab qilishga yoʻl qoʻyilmaydi. 12. Litsenziya olish uchun zarur hujjatlar litsenziya talabgori tomonidan litsenziyalovchi organga bevosita, olinganligi toʻgʻrisidagi bildirishnoma bilan pochta yoki elektron aloqa vositasi orqali taqdim etiladi. Elektron shaklda taqdim etilgan hujjatlar litsenziya talabgorining elektron raqamli imzosi bilan tasdiqlanadi. Litsenziya olish uchun litsenziyalovchi organga yuborilgan hujjatlar litsenziyalovchi organ masʼul xodimi tomonidan roʻyxat boʻyicha qabul qilinadi, roʻyxatning nusxasi hujjatlar qabul qilib olingan sana toʻgʻrisida belgi qoʻyilgan holda ariza beruvchiga yuboriladi (topshiriladi). Notoʻgʻri yoki buzib koʻrsatilgan hujjatlar va maʼlumotlar taqdim etilganligi uchun litsenziya talabgori qonun hujjatlariga muvofiq javob beradi. 13. Ariza koʻrib chiqilishi uchun litsenziya talabgori toʻlov kunida belgilangan bazaviy hisoblash miqdorining 2,5 baravari miqdorida litsenziyalovchi organ hisob raqamiga oʻtkaziladigan yigʻim toʻlaydi. Litsenziya talabgori berilgan arizadan voz kechgan taqdirda toʻlangan yigʻim qaytarilmaydi. 14. Litsenziya berish yoki litsenziya berishni rad etish toʻgʻrisidagi qaror litsenziya talabgorining arizasi ushbu Nizomning 9-bandida koʻrsatilgan barcha zarur hujjatlar bilan birga olingan kundan boshlab oʻn ish kunidan ortiq boʻlmagan muddatda, litsenziyalovchi organ rahbari oʻrinbosari tomonidan tasdiqlangan ekspert xulosasi asosida qabul qilinadi. 15. Litsenziyalovchi organ tegishli qaror qabul qilingandan keyin bir kun muddatda litsenziya talabgorini qabul qilingan qaror toʻgʻrisida xabardor qiladi. Litsenziya berishga qaror qilinganligi toʻgʻrisidagi bildirishnoma litsenziya talabgoriga bank hisob raqami rekvizitlari, davlat boji toʻlash muddati koʻrsatilgan holda, yozma shaklda, shu jumladan axborot tizimi orqali elektron shaklda yuboriladi (topshiriladi). Litsenziya berish toʻgʻrisida qaror qabul qilingani toʻgʻrisidagi bildirishnoma bilan bir vaqtda litsenziya talabgoriga imzolash uchun litsenziya bitimi yuboriladi. 16. Litsenziyalovchi organ va litsenziatning oʻzaro huquq va majburiyatlarini belgilovchi litsenziya bitimi litsenziyalovchi organ va litsenziat oʻrtasida tuziladi, unda quyidagilar boʻlishi kerak: bitimni imzolagan shaxslarning familiyasi, ismi, otasining ismi, lavozimi; tomonlarning rekvizitlari; amalga oshirilishiga litsenziya berilayotgan turizm faoliyati yoʻnalishi; litsenziatga qoʻyiladigan litsenziya talablari va shartlari; litsenziya bitimi talablari va shartlari buzilganligi uchun tomonlarning javobgarligi; litsenziat tomonidan litsenziya bitimi talablari va shartlari bajarilishini litsenziyalovchi organ tomonidan nazorat qilish tartibi. Litsenziya bitimi ikki nusxada — litsenziat va litsenziyalovchi organ uchun bir nusxadan tuziladi. 17. Turizm faoliyatiga litsenziyalar belgilangan shakldagi maxsus blankalarda rasmiylashtiriladi. Litsenziyalar blankalari qatʼiy hisobda turadigan hujjatlar hisoblanadi, hisobga olish seriyasiga, raqamiga va himoyalanganlik darajasiga ega boʻladi. Litsenziyalar blankalari namunalari litsenziyalovchi organ tomonidan ishlab chiqiladi va tasdiqlanadi hamda litsenziyalovchi organ buyurtmanomasiga binoan “Davlat belgisi” davlat-ishlab chiqarish birlashmasi tomonidan bosmaxona usulida tayyorlanadi. Litsenziyalar blankalarining hisobga olinishi, saqlanishi va maqsadli foydalanilishi uchun litsenziyalovchi organ rahbari shaxsan javob beradi. 18. Litsenziya talabgori tomonidan davlat boji toʻlanganligini tasdiqlovchi hujjat taqdim etilgandan va litsenziya bitimi imzolangandan keyin ikki ish kuni mobaynida litsenziya beriladi. Ushbu Nizomga muvofiq litsenziyalanadigan turizm faoliyati yoʻnalishi litsenziyada koʻrsatiladi. Litsenziya litsenziyalovchi organ rahbari tomonidan imzolanadi va litsenziatga beriladi. 19. Agar litsenziat litsenziya berish toʻgʻrisida qaror qabul qilinganligi haqidagi bildirishnoma yuborilgan (topshirilgan) vaqtdan boshlab uch oy muddatda litsenziyalovchi organga litsenziya berilishi uchun davlat boji toʻlanganligini tasdiqlovchi hujjatni taqdim etmasa yoxud litsenziya bitimini imzolamasa, litsenziyalovchi organ litsenziyani bekor qilish toʻgʻrisida qaror qabul qilishga haqlidir. 20. Litsenziya berishni rad etishga quyidagilar asos boʻlishi mumkin: litsenziya talabgorining hujjatlarni zarur tarzda rasmiylashtirmay taqdim etishi; litsenziya talabgori taqdim etgan hujjatlarda notoʻgʻri yoki buzib koʻrsatilgan maʼlumotlarning mavjudligi; litsenziya talabgorining litsenziya talablari va shartlariga nomuvofiqligi. Boshqa asoslarga koʻra, shu jumladan, litsenziya berish maqsadga muvofiq emas degan sabablar bilan litsenziya berishni rad etishga yoʻl qoʻyilmaydi. Litsenziya talabgori litsenziyalovchi organning litsenziya berishni rad etish toʻgʻrisidagi qarori, shuningdek litsenziyalovchi organ mansabdor shaxsining harakati (harakatsizligi) yuzasidan qonun hujjatlarida belgilangan tartibda shikoyat qilishga haqli. 21. Litsenziya berishni rad etish toʻgʻrisida qaror qabul qilingan taqdirda rad etish toʻgʻrisidagi bildirishnoma litsenziya talabgoriga rad etishning aniq sabablari va litsenziya talabgori koʻrsatib oʻtilgan sabablarni bartaraf etib hujjatlarni qayta koʻrib chiqishga taqdim etishi uchun yetarli boʻlgan muddat koʻrsatilgan holda bir kun mobaynida, yozma shaklda, shuningdek, elektron shaklda axborot tizimi orqali yuboriladi (topshiriladi). Litsenziya berishni rad etish haqidagi xabarnomada koʻrsatilgan muddat kamchiliklarni bartaraf etish uchun zarur boʻlgan vaqtga mutanosib boʻlishi kerak. 22. Litsenziya berish rad etilishiga asos boʻlgan sabablar litsenziya talabgori tomonidan bartaraf etilgan taqdirda, hujjatlarni qayta koʻrib chiqish litsenziya talabgorining arizasi barcha zarur hujjatlar bilan birga olingan kundan boshlab besh kundan koʻp boʻlmagan muddatda amalga oshiriladi. Litsenziya talabgorining arizasi takroran koʻrib chiqilganligi uchun yigʻim undirilmaydi. Litsenziya talabgorining arizasini qayta koʻrib chiqishda ilgari litsenziya berishni rad etish toʻgʻrisidagi bildirishnomada koʻrsatilmagan yangi asoslar boʻyicha litsenziya berishni rad etishga yoʻl qoʻyilmaydi. Litsenziya berish rad etilganligi toʻgʻrisidagi bildirishnomada koʻrsatilgan muddat oʻtgandan keyin berilgan ariza yangidan berilgan ariza hisoblanadi. 23. Litsenziat oʻzgartirilgan, uning nomi yoki joylashgan joyi (pochta manzili) oʻzgargan taqdirda litsenziat yoki uning huquqiy vorisi qayta roʻyxatdan oʻtkazilgandan keyin bir oy muddatda litsenziyalovchi organga koʻrsatib oʻtilgan maʼlumotlarni tasdiqlovchi tegishli hujjatlar ilova qilingan holda litsenziyani qayta rasmiylashtirish toʻgʻrisida ariza berishi shart. Yangidan vujudga kelgan yuridik shaxsni davlat roʻyxatidan oʻtkazish sanasida turizm faoliyatini amalga oshirish huquqini beruvchi litsenziyaga ega boʻlgan litsenziatlar qoʻshib yuborilgan taqdirda, litsenziyani ushbu bandning birinchi xatboshida nazarda tutilgan tartibda qayta rasmiylashtirishga yoʻl qoʻyiladi. Litsenziyaning amal qilishi litsenziyalanadigan faoliyat turining bir qismi (qismlari) uchun toʻxtatilgan taqdirda, litsenziya qayta rasmiylashtiriladi. Hujjatlar litsenziat tomonidan litsenziyalovchi organga bevosita yoxud olinganligi toʻgʻrisidagi bildirishnoma bilan elektron shaklda yoki pochta aloqa vositasi orqali taqdim etiladi. Elektron shaklda taqdim etilgan hujjatlar litsenziatning elektron raqamli imzosi bilan tasdiqlanadi. Ushbu bandning birinchi — uchinchi xatboshilari talablarini buzgan holda litsenziyalanuvchi faoliyatni amalga oshirganlik faoliyatni litsenziyasiz amalga oshirish uchun qonunchilikda belgilangan javobgarlikka sabab boʻladi. 24. Litsenziat litsenziya qayta rasmiylashtirilgunga qadar unda koʻrsatilgan faoliyatni ilgari berilgan litsenziya asosida amalga oshiradi. Litsenziyani qayta rasmiylashtirishda litsenziyalovchi organ tegishli oʻzgartirishlarni litsenziyalar reyestriga kiritadi. Litsenziyalarni qayta rasmiylashtirish litsenziyalovchi organ tomonidan, tegishli hujjatlar ilova qilingan holda litsenziyalarni qayta rasmiylashtirish toʻgʻrisida ariza olingan kundan yoki litsenziyaning amal qilishini litsenziyalanadigan faoliyat turining bir qismi (qismlari) uchun toʻxtatish toʻgʻrisida qaror qabul qilingan kundan boshlab besh ish kun mobaynida amalga oshiriladi. Litsenziyani qayta rasmiylashtirishda litsenziya talabgorining litsenziya berish toʻgʻrisidagi arizasi koʻrib chiqilganligi uchun toʻlanadigan summaning yarmi miqdorida litsenziyalovchi organ hisob raqamiga oʻtkaziladigan yigʻim undiriladi. 25. Yoʻqolgan yoki yaroqsiz holga kelgan litsenziya oʻrniga litsenziatning arizasiga koʻra uning dublikati ariza berilgan kundan boshlab besh ish kuni mobaynida beriladi. Litsenziya dublikatini berishda litsenziya talabgorining litsenziya berish toʻgʻrisidagi arizasi koʻrib chiqilganligi uchun toʻlanadigan summaning yarmi miqdorida litsenziyalovchi organ hisob raqamiga oʻtkaziladigan yigʻim undiriladi. 26. Litsenziya talablari va shartlariga rioya etilishi yuzasidan nazorat qonun hujjatlarida belgilangan tartibda litsenziyalovchi organ tomonidan amalga oshiriladi. 27. Litsenziya talablari va shartlariga rioya etilishi yuzasidan nazoratni amalga oshirishda litsenziyalovchi organ oʻz vakolatlari doirasida quyidagi huquqlarga ega: turizm faoliyati subyektlaridan turizm toʻgʻrisidagi qonunchilikka rioya etilishini talab qilish; litsenziat tomonidan litsenziya talablari va shartlariga rioya etilishini tadbirkorlik subyektlari faoliyatida oʻtkaziladigan tekshiruvlarni muvofiqlashtirish boʻyicha vakolatli organ bilan qonun hujjatlarida belgilangan tartibda kelishgan holda tekshirish; litsenziya talablari va shartlariga rioya etilishini tekshirish vaqtida paydo boʻladigan masalalar yuzasidan litsenziatdan zarur axborotni soʻrash va olish; tekshirishlar natijalari asosida, litsenziya talablari va shartlarining aniq buzilishlarini koʻrsatgan holda dalolatnomalar (maʼlumotnomalar) tuzish; litsenziatga aniqlangan qoidabuzarliklarni bartaraf etish majburiyatini yuklovchi qarorlar chiqarish, bunday qoidabuzarliklarni bartaraf etish muddatlarini belgilash; qonunchilikda belgilangan tartibda litsenziyalarning amal qilishini toʻxtatib turish, toʻxtatish yoki ularni bekor qilish boʻyicha qaror qabul qilish yoki sudga murojaat etish; litsenziyasiz turizm faoliyati amalga oshirilayotganligi toʻgʻrisida aniqlangan faktlar haqidagi maʼlumotlarni qonunchilikda belgilangan tartibda tegishli organlarga yuborish. 28. Litsenziya talablari va shartlariga rioya etilishini tekshirishda litsenziyalovchi organ xodimlari tomonidan ikki nusxada dalolatnoma tuziladi, ularning bittasi litsenziatga beriladi, ikkinchi nusxasi litsenziyalovchi organda qoladi. 29. Litsenziyaning amal qilishini toʻxtatib turish, toʻxtatish yoki uni bekor qilish “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 22, 23 va 24-moddalarida nazarda tutilgan holatlarda va tartibda litsenziyalovchi organ tomonidan amalga oshiriladi. Litsenziyaning amal qilishini belgilangan tartibda toʻxtatish uchun asos boʻladigan litsenziya talab va shartlarini bir marta qoʻpol buzishga quyidagilar kiradi: mijozlar yoki chet ellik hamkorlar bilan tuzilgan tegishli shartnomasiz turizm xizmatlari koʻrsatish; turizm xizmatlari sertifikati bilan tasdiqlangan turistlar va ekskursiyachilarning hayoti, sogʻligʻi va mol-mulki uchun xavfsizlikni taʼminlash tizimining litsenziatda yoʻqligi; turizm xizmatlari koʻrsatishda, litsenziatning shtatida “turizm” yoʻnalishi boʻyicha oliy taʼlim, oʻrta maxsus, kasb-hunar taʼlimi diplomi yoki litsenziyalovchi organ tomonidan belgilangan tartibda beriladigan amaldagi malaka sertifikatiga ega boʻlgan xodimning yoʻqligi. 30. Litsenziyalovchi organning litsenziyaning amal qilishini toʻxtatib turish, toʻxtatish yoki uni bekor qilish toʻgʻrisidagi qarori yuzasidan sudga shikoyat qilish mumkin. Litsenziyaning amal qilishini toʻxtatib turish, toʻxtatish yoki uni bekor qilish asossiz ekanligi sud tomonidan eʼtirof etilgan taqdirda litsenziyalovchi organ litsenziat oldida litsenziat koʻrgan zarar miqdorida javob beradi. Litsenziyaning amal qilishi toʻxtatilganda va bekor qilinganda toʻlangan davlat boji qaytarilmaydi. 31. Litsenziyalovchi organ turizm faoliyati litsenziyalari reyestrini yuritadi, unda quyidagilar koʻrsatiladi: a) litsenziatlar toʻgʻrisidagi asosiy maʼlumotlar — tashkilotning nomi va soliq toʻlovchining identifikatsiya raqami, mulkchilik shakli, filiallar toʻgʻrisidagi maʼlumotlar, tashkilot rahbarining familiyasi, ismi, otasining ismi; b) litsenziya berilgan sana va uning tartib raqami; v) litsenziya blankasining seriyasi va raqami; g) turizm faoliyati yoʻnalishi; d) faoliyatning litsenziyalanadigan faoliyat turi amalga oshiriladigan manzil, aloqa telefoni, faks raqamlari, elektron pochta manzili va boshqa kontaktlar; e) turizm xizmatlari va turizm mahsulotlari sertifikatlari haqidagi maʼlumotlar; j) litsenziyani qayta rasmiylashtirish, uning amal qilishini toʻxtatib turish va tiklashning asosi va sanasi; z) litsenziyaning amal qilishini toʻxtatish yoki bekor qilishning asosi va sanasi; i) dublikat berishning asosi va sanasi. 32. Litsenziyalarning reyestrlarida mavjud boʻlgan maʼlumotlar litsenziyalovchi organning veb-saytiga joylashtiriladi va tanishib chiqish uchun ochiq boʻladi. 33. Turizm faoliyatini amalga oshirish huquqiga litsenziya berilganligi uchun “Davlat boji toʻgʻrisida”gi Oʻzbekiston Respublikasi Qonunida belgilangan miqdorda davlat boji undiriladi 34. Davlat boji Oʻzbekiston Respublikasining respublika budjetiga oʻtkaziladi. 35. Litsenziyalovchi organ va litsenziya talabgori yoki litsenziatlar oʻrtasida hujjat aylanishi (ariza, hujjatlar, maʼlumotlar, xabarnomalar va boshqalar berish) qogʻoz yoki elektron shaklda amalga oshirilishi mumkin. Litsenziya olish uchun taqdim etilgan ariza, hujjatlar va boshqa maʼlumotlar sifati litsenziyalash uchun zarur boʻlgan axborotlarning aniqligini taʼminlashi lozim. Litsenziyalovchi organga kelib tushgan hujjatlar va maʼlumotlar turizm xizmatlarining belgilangan litsenziya talablari va shartlariga muvofiqligiga rioya etilishini tekshirish jarayonida asl nusxalari bilan solishtiriladi. 36. Ushbu Nizom talablari buzilishida aybdor boʻlgan shaxslar qonun hujjatlarida belgilangan tartibda javob beradilar. 1. Vazirlar Mahkamasining “Turizm faoliyatini litsenziyalash toʻgʻrisidagi Nizomni tasdiqlash haqida” 2003-yil 11-noyabrdagi 497-son qarori (Oʻzbekiston Respublikasi QT, 2003-y., 11-son, 113-modda). 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Tadbirkorlik faoliyati yuritish uchun ruxsatnoma turlarini qisqartirish va ularni berish tartib-qoidalarini soddalashtirish toʻgʻrisida” 2005-yil 21-sentabrdagi PQ–186-son qarori)” 2006-yil 22-maydagi 92-son qaroriga ilovaning 30-bandi (Oʻzbekiston Respublikasi QT, 2006-y., 5-son, 34-modda). 3. Vazirlar Mahkamasining “Oʻzbekiston Respublikasining ayrim qonun hujjatlariga oʻzgartirish va qoʻshimchalar kiritish hamda baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasining “Mahsulotlar va xizmatlarni sertifikatlashtirish tartib-taomillari soddalashtirilganligi munosabati bilan Oʻzbekiston Respublikasining ayrim qonun hujjatlariga oʻzgartirish va qoʻshimchalar kiritish toʻgʻrisida” 2006-yil 6-apreldagi OʻRQ–31-son Qonuni)” 2006-yil 14-sentabrdagi 194-son qaroriga ilova I boʻlimining 8-bandi (Oʻzbekiston Respublikasi QT, 2006-y., 9-son, 66-modda). 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasining “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonuniga oʻzgartish va qoʻshimchalar kiritish haqida” 2011-yil 7-sentabrdagi OʻRQ–292-son Qonuni)” 2012-yil 1-fevraldagi 26-son qaroriga ilovaning 15-bandi (Oʻzbekiston Respublikasi QT, 2012-y., 2-son, 5-modda). 5. Vazirlar Mahkamasining “Oʻzbekiston Respublikasi Vazirlar Mahkamasining turizm faoliyatini litsenziyalash komissiyasi tarkibini tasdiqlash toʻgʻrisida” 2012-yil 18-oktabrdagi 299-son qarori (Oʻzbekiston Respublikasi QHT, 2012-y., 41-42-son, 486-modda). 6. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Statistik, soliq va moliyaviy hisobotlarni, litsenziyalanadigan faoliyat turlarini va ruxsat berish tartib-taomillarini tubdan qisqartirish chora-tadbirlari toʻgʻrisida” 2012-yil 16-iyuldagi PF–4453-son Farmoni)” 2012-yil 1-noyabrdagi 313-son qaroriga 1-ilovaning 46-bandi (Oʻzbekiston Respublikasi QT, 2012-y., 11-son, 79-modda). 7. Vazirlar Mahkamasining “Turizm faoliyatini amalga oshirish va litsenziyalash tartibini takomillashtirish chora-tadbirlari toʻgʻrisida” 2014-yil 13-martdagi 60-son qaroriga ilovaning 1-bandi (Oʻzbekiston Respublikasi QT., 2014-y., 3-son, 26-modda). 8. Vazirlar Mahkamasining “Tadbirkorlik subyektlariga davlat xizmatlari koʻrsatish tartibini yanada takomillashtirish chora-tadbirlari toʻgʻrisida” 2014-yil 31-dekabrdagi 377-son qaroriga ilovaning 16-bandi (Oʻzbekiston Respublikasi, QHT, 2015-y., 1-son, 9-modda).